Diari Oficial de la Generalitat Valenciana


Sumari del DOGV 5751, del 28-04-2008 (2008/5151)

ORDE de 4 d'abril de 2008, de la Conselleria d'Educació, per la qual es convoquen els Premis 2008 de la Comunitat Valenciana a projectes de coeducació en centres docents sostinguts amb fons públics.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5751

Data del DOGV
:   28-04-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/5151


Data del document
:   04-04-2008

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * política educativa
    * premi cultural
    * distinció honorífica
    * programa d'ensenyament
    * suport econòmic

ORDE de 4 d'abril de 2008, de la Conselleria d'Educació, per la qual es convoquen els Premis 2008 de la Comunitat Valenciana a projectes de coeducació en centres docents sostinguts amb fons públics. [2008/5151]
La igualtat entre dones i hòmens és un principi bàsic i un dret fonamental dins del marc legal de la Unió Europea, la Constitució Espanyola i l'Estatut d'Autonomia de la Comunitat Valenciana.
La Llei Orgànica 2/2006, de 3 de maig, d'Educació, assenyala en l'article 118.4 que a fi de fer efectiva la coresponsabilitat entre el professorat i les famílies en l'educació de les seues filles i fills, les administracions educatives adoptaran mesures que promoguen i incentiven la col·laboració entre la família i l'escola.
Així mateix, la disposició addicional vint-i-cinc, referida específicament al foment de la igualtat efectiva entre hòmens i dones, establix que els centres que tinguen especial sensibilitat a desenrotllar el principi de coeducació en totes les etapes educatives, seran objecte d'atenció preferent i prioritària en l'aplicació de les previsions recollides en l'esmentada llei.
La Llei Orgànica 1/2004, de 28 de desembre, de Mesures de Protecció Integral contra la Violència de Gènere, establix en l'article 6 que, amb la finalitat de garantir l'efectiva igualtat entre dones i hòmens, les administracions educatives vetlaran perquè en tots els materials educatius s'eliminen els estereotips sexistes o discriminatoris i perquè fomenten el mateix valor de dones i hòmens.
En este sentit, la conselleria d'Educació ha realitzat distintes actuacions per a propiciar, amb recursos i materials coeducatius, el desenrotllament integral d'alumnes en igualtat.
A fi de continuar avançant en esta línia d'actuació, esta conselleria d'Educació considera necessari continuar impulsant les accions dirigides a promoure, des de l'educació, una major igualtat entre dones i hòmens, a eradicar estereotips i discriminacions entre la joventut valenciana i a previndre les seues conseqüències, entre les quals es troba la violència de gènere.
Així mateix, el Consell Escolar Valencià inclou entre les seues competències per iniciativa pròpia, impulsar accions que remoguen els obstacles per a una igualtat real i efectiva entre dones i hòmens. Per això, el Consell Escolar Valencià aborda la coeducació en un sentit ampli que implica el sistema educatiu reglat i l'àmbit no formal d'aprenentatge de l'alumnat.
El Consell Escolar Valencià té plantejades en totes les etapes i nivells educatius un conjunt d'actuacions de sensibilització de la comunitat escolar en matèria coeducativa, tant per a potenciar l'elaboració de projectes coeducatius, materials didàctics coeducatius i la seua difusió, o la correcció dels actuals, com generar estratègies per a eradicar el sexisme entés com una discriminació que atempta contra la integritat de la persona en els seus plans, psicològic, físic i sexual, per l'única raó de pertànyer a un o altre sexe biològic, o fomentar la reflexió sobre les «bones pràctiques» coeducatives en el professorat i en les famílies.
Amb esta convocatòria, la conselleria d'Educació vol impulsar la participació del professorat, de les mares i dels pares en la labor educativa dels centres, fomentar una educació en igualtat des de la perspectiva de gènere, amb la participació de tots els membres de la comunitat educativa, per a la consecució dels objectius que marquen un sistema educatiu de qualitat.
Per tot això, i conforme disposa l'article 28 de la Llei 5/1983, de 30 de desembre, del Consell,
ORDENE
Primer. Objecte
1. Es convoca concurs públic per a la concessió dels Premis 2008 de la Comunitat Valenciana a projectes que promoguen la igualtat entre hòmens i dones en educació realitzats pel professorat i els pares i mares de l'alumnat dels centres docents sostinguts amb fons públics.
2. Els projectes a què es referix la present orde aniran destinats al desenrotllament d'estratègies de col·laboració entre la família i l'escola, per a fomentar una educació en igualtat entre ambdós sexes, amb la participació de tots els membres de la comunitat educativa.
3. S'aproven les bases per les quals es regix esta convocatòria, incloses en l'annex I d'esta orde, i els models referents a la instància de sol·licitud, annexos II i III.
Segon. Finançament
1. L'import global màxim destinat a concedir els premis convocats és de 21.000 euros i es farà efectiu a càrrec de la línia de subvenció T6018000 del programa 422.70 dels Pressupostos de la Generalitat per a l'exercici 2008, d'acord amb la distribució següent:
- Un premi de 6.000 euros.
- Dos premis de 3.000 euros.
- Tres premis de 2.000 euros.
- Dos premis de 1.500 euros.
2. El jurat podrà concedir mencions honorífiques, sense dotació econòmica, si la qualitat dels projectes presentats ho permet, i podrà declarar desert algun dels premis.
3. La present convocatòria no requerix notificació a la Comissió Europea, per no reunir els requisits de l'apartat 1 de l'article 87 del Tractat de CE.
Tercer. Concessió dels premis
La resolució i notificació dels premis es realitzarà abans del 30 de setembre de 2008.
DISPOSICIONS FINALS
Primera
Es delega en el president del Consell Escolar Valencià la facultat de resoldre la convocatòria i concedir els premis, se l'autoritza per a adoptar les mesures necessàries per al compliment i el desplegament d'esta orde i també per a resoldre i notificar totes les incidències que es plantegen en la seua interpretació i execució.
Segona
La present orde produirà efectes des de l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciós Administrativa, la present orde, que posa fi a la via administrativa, podrà ser recorreguda potestativament en reposició, o bé caldrà plantejar directament un recurs contenciós administratiu, en els terminis i davant dels òrgans que s'indiquen a continuació:
a) El recurs potestatiu de reposició haurà d'interposar-se davant del conseller d'Educació, en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 4 d'abril de 2008
El conseller d'Educació,
ALEJANDRO FONT DE MORA TURÓN
ANNEX I
Bases per a la concessió dels Premis 2008 de la Comunitat Valenciana a projectes de coeducació en centres docents sostinguts amb fons públics.
1. Objectius
- Donar suport als projectes de coeducació que es realitzen en els centres docents sostinguts amb fons públics de la Comunitat Valenciana.
- Promoure la consolidació d'equips docents que desenrotllen «bones pràctiques» coeducatives.
- Fomentar una educació en igualtat des de la perspectiva de gènere, amb la participació de tots els membres de la comunitat educativa.
- Impulsar actuacions conjuntes, família i escola, per a propiciar entre els xiquets i xiquetes i els jóvens d'ambdós sexes una educació lliure d'estereotips sexistes.
- Estimular la col·laboració dels òrgans col·legiats del centre, posant de manifest la rellevància de la implicació i cooperació dels que componen la comunitat educativa.
- Estimular la participació de les associacions de mares i pares de l'alumnat i de les associacions de l'alumnat en totes les accions coeducatives.
2. Destinataris
2.1 Podran participar en la convocatòria, en equip o individualment:
a) El personal docent que està en actiu o que exercix funcions de suport escolar en centres docents sostinguts amb fons públics de la Comunitat Valenciana que impartixen ensenyances no universitàries, o en programes municipals de FPA.
b) Els pares i mares d'alumnes dels centres docents sostinguts amb fons públics de tots els nivells educatius.
c) El personal laboral o funcionaris de l'administració especial educativa que realitzen funcions de suport escolar en centres docents dependents de la conselleria d'Educació.
2.2 Requisits
a) Les persones que participen en la convocatòria, abans de la finalització del termini de presentació de sol·licituds, hauran de complir els requisits exigits en els articles 11 i 13.2 de la Llei 38/2003, de 17 de novembre, General de Subvencions (BOE de 18.11.2003). Així mateix, els serà aplicable tot allò regulat en el Decret Legislatiu de 26 de juny de 1991, pel qual s'aprova el text Refós de la Llei d'Hisenda Pública de la Generalitat Valenciana, i del Reglament General de Subvencions aprovat pel Reial Decret 887/2006, de 21 de juliol.
b) Així mateix, hauran d'acreditar els esmentats requisits per mitjà de declaració de no estar incursos en prohibició per ser beneficiaris de subvencions, tal com preveu l'article 13.7 de la Llei General de Subvencions i la resta de normes concordants. Amb eixa finalitat, podran utilitzar el model que figura en l'annex IV.
c) D'acord amb l'article 14.1.e) de la mencionada llei i els articles 22 i 23 del Reglament de Subvencions i la resta de normes concordants, hauran d'acreditar amb anterioritat a dictar-se la proposta de Resolució de concessió de premis, que es troben al corrent en el compliment de les seues obligacions tributàries i de la Seguretat Social.
3. Condicions de participació
3.1 Les persones que opten a estos premis hauran de presentar un projecte de coeducació en què participe el professorat i els pares i mares de l'alumnat, i que tinga caràcter innovador i una aplicació pràctica sobre el tractament dels valors de gènere en el projecte educatiu, els projectes curriculars, les programacions i unitats didàctiques, tenint com a referència el currículum de la Comunitat Valenciana del corresponent curs, cicle, etapa, grau, modalitat, àrea, matèria o mòdul.
3.2 Els esmentats projectes versaran sobre l'educació per a la igualtat entre hòmens i dones des de l'àmbit escolar i familiar.
3.3 Els treballs hauran de ser originals i inèdits i podran presentar-se en qualsevol dels dos idiomes oficials de la Comunitat Valenciana.
3.4 No podran presentar-se tesis doctorals ni els treballs adreçats a l'obtenció de suficiència investigadora.
3.5 No podran participar-hi aquells treballs que hagueren sigut premiats en qualsevol altra convocatòria pública o privada.
3.6 Tampoc podran participar-hi aquells treballs que es presenten a la convocatòria de Premis 2008 de la Comunitat Valenciana al tractament transversal en el currículum de l'educació en valors.
3.7 La presentació dels treballs suposa l'acceptació expressa de totes les bases d'esta convocatòria.
4. Estructura i contingut dels projectes
4.1 Els projectes que es presenten a esta convocatòria es dissenyaran per a dur-se a terme entre el professorat i els pares i mares d'alumnes, i almenys, per a un trimestre del curs acadèmic, indicant el curs, cicle, etapa, grau, modalitat, àrea, matèria, àmbit o mòdul a què van dirigits.
4.2. Els projectes de coeducació hauran de contindre, almenys, els elements següents:
a) Títol del projecte.
b) Dades d'identificació de les persones que el presenten, amb indicació del coordinador o coordinadora del grup.
c) Justificació del projecte.
d) Objectius que es pretenen aconseguir.
e) Continguts i actuacions.
f) Metodologia del treball i temporalització del desenrotllament de les activitats.
g) Recursos didàctics.
h) Determinació dels criteris i mecanismes d'avaluació.
i) Bibliografia utilitzada.
4.3 A més del que establix l'apartat anterior, en aquells centres docents on ja s'estiguen desenrotllant projectes de coeducació per part del professorat, s'inclouran els objectius i les actuacions comunes a ambdós projectes.
5. Tramitació de sol·licituds
5.1 Sol·licituds
Els equips o les persones que desitgen prendre part en la convocatòria formularan les sol·licituds dirigides al Consell Escolar Valencià, Secretaria Tècnica Administrativa. Amb eixa finalitat, utilitzaran el model que figura en l'annex II quan la sol·licitud es realitze a títol individual, o segons el model de l'annex III quan es presenten com a equip.
5.2 Documentació
La sol·licitud s'acompanyarà dels documents següents:
a) Certificat de les actes del claustre i del consell escolar on figuren els acords adoptats en relació amb l'aprovació o informe, si és el cas, del projecte coeducatiu que es durà a terme entre el professorat i els pares i mares dels alumnes del centre.
b) Els corresponents projectes coeducatius (original i dues còpies) es presentaran en format de llibre, vídeo, material informàtic o altres (especificant el tipus de material). El format que es facilite haurà de considerar la seua possible difusió, respectant sempre les condicions assenyalades en la base tercera i les característiques que figuren en la quarta.
c) Memòria descriptiva del material presentat (original i dues còpies), amb un màxim de 10 folis, on es reflectisquen les dades següents: persona o equip de persones que l'han realitzat, justificació, resum del projecte, objectius i bibliografia utilitzada. S'adjuntarà esta memòria en suport informàtic (format Word).
d) Certificat, nomenament o nòmina de l'any 2008, que acredite que el professorat participant complix els requisits establits en la base segona de la convocatòria.
e) Fotocòpia compulsada del DNI o NIF.
f) La declaració de no estar incurs en prohibició per a ser beneficiari de subvencions a què es referix la base segona, punt 2.2, lletra b), segons el model de l'annex IV.
5.3 Lloc de presentació
Les sol·licituds es presentaran en el Registre General de la conselleria d'Educació (av. Campanar, 32, 46851 València), en les direccions territorials d'Educació, o a través de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan es presenten en una oficina de correus, es farà en sobre obert per tal que en la capçalera del primer full del document que es vol enviar es faça constar, amb claredat, el nom de l'oficina i la data, i el lloc i l'hora de la seua admissió. Amb caràcter potestatiu, els participants que no presenten directament la sol·licitud en el Registre General de la conselleria d'Educació, convé que comuniquen el lloc de presentació de la sol·licitud al fax del Consell Escolar Valencià (96 386 63 51).
5.4. Termini de presentació
El termini de presentació finalitzarà el 9 de juny de 2008.
6. Procés per a la concessió dels premis
6.1 Jurat de selecció
La Secretaria Tècnica Administrativa del Consell Escolar Valencià, com a òrgan instructor i d'ordenació del procediment, facilitarà els treballs presentats perquè siguen examinats i avaluats per un Jurat de selecció constituït per:
President: el president del Consell Escolar Valencià, que podrà delegar en el vicepresident.
Vocals:
- La presidenta de la Comissió de Coeducació del Consell Escolar Valencià, que podrà delegar en la vicepresidenta.
- Tres consellers o conselleres del Consell Escolar Valencià.
- Un inspector o inspectora d'Educació, designat pel Servici Central de la Inspecció Educativa.
- Una persona en representació de la Direcció General d'Avaluació, Innovació i Qualitat Educativa i de la Formació Professional.
- Dues persones designades per la Direcció General de Personal, una del Servici de Formació del Professorat i una altra dels CEFIRE.
- Una persona en representació de la Direcció General de la Dona i per la Igualtat.
- La tècnica en educació del Consell Escolar Valencià.
Actuarà com a secretària del jurat la secretària tècnica administrativa del Consell Escolar Valencià.
A les reunions del jurat podrà assistir amb veu, però sense vot:
- Un representant de cada un dels sindicats que formen part de la Mesa Sindical Sectorial d'Educació.
- Un representant de cada una de les confederacions de pares i mares d'alumnes que formen part de la Mesa de Pares de la conselleria d'Educació.
- Qualsevol conseller o consellera del Consell Escolar Valencià que no siga vocal del jurat de selecció.
El jurat tindrà facultats per a resoldre tots els dubtes que apareguen en la interpretació de les bases i podrà comptar amb la participació d'especialistes en el tema objecte d'este concurs per a col·laborar en la valoració dels treballs presentats.
6.2 El jurat de selecció tindrà en compte els criteris següents:
a) Qualitat tècnica del projecte des de la perspectiva del rigor en els seus plantejaments, l'especificitat dels objectius que es perseguixen i l'adequació i rellevància de les actuacions (fins a 20 punts).
b) Relació amb el projecte educatiu del centre en el qual es pretén aplicar el projecte coeducatiu (fins a 10 punts).
c) Possibilitats d'aplicació en la pràctica docent, en l'organització i funcionament del centre docent i en la programació de les activitats complementàries (fins a 20 punts).
d) Vinculació de la comunitat educativa amb el projecte coeducatiu (10 punts).
e) Vinculació amb el projecte de coeducació que s'estiga desenrotllant en el centre (fins a 10 punts).
f) Capacitat de promoure processos de reflexió sobre els prejuís sexistes en l'entorn familiar i social pròxim (fins a 10 punts).
g) Possibilitat de fomentar la col·laboració entre la família i l'escola per a estimular la participació de l'alumnat en les responsabilitats domèstiques i l'atenció de les persones (fins a 20 punts).
7. Resolució de la convocatòria
7.1 Una vegada realitzat el procés de selecció, el jurat, a través de la Secretaria Tècnica Administrativa del Consell Escolar Valencià, elevarà la proposta per a la concessió dels premis al president del Consell Escolar Valencià, qui resoldrà la convocatòria per delegació del conseller d'Educació.
7.2 La relació dels treballs premiats, amb l'especificació dels noms dels autors, i les dotacions econòmiques que corresponguen, es publicarà en el Diari Oficial de la Comunitat Valenciana.
7.3 D'acord amb l'article 42.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener, el termini màxim per a dictar una resolució, inclosa la seua notificació, és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que se n'haja dictat i notificat la resolució corresponent, serà desestimatori de la sol·licitud.
8. Pagament dels premis
8.1 El pagament de l'import corresponent als premis es realitzarà per transferència bancària a nom de l'autora o autor, si el treball és individual, o a nom de les autores o autors, en el cas que el treball siga en grup i així s'indique en la sol·licitud. En este cas la quantia del premi es distribuirà entre les autores i autors en el percentatge indicat en la sol·licitud, havent de facilitar les dades bancàries de tots els autors.
8.2 Els premis estaran subjectes a la retenció fiscal, d'acord amb el que establixen els articles 29 i 43 del Reial Decret 27/2003, de 10 de gener, i el Reglament de l'Impost sobre la Renda de les Persones Físiques, aprovat pel Reial Decret 1775/2004, de 30 de juliol (BOE 04.08.2004).
8.3 Tota alteració de les condicions que s'han tingut en compte per a la concessió dels premis podrà modificar-ne la resolució.
8.4 La percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions (BOE 18.11.2003), i la resta de normes concordants.
8.5 Seran també d'aplicació els articles 36, 37, 40.1, 52 i següents, de la Llei 38/2003, de 17 de novembre, General de Subvencions (BOE 18.11.2003), que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
9. Certificació
9.1 L'Orde de 9 de juny de 1994, de la conselleria d'Educació i Ciència, per la qual es regula la convocatòria, reconeixement, certificació i registre de les activitats de formació permanent del professorat (DOGV del 17.08.94), en el seu apartat quinze, considera les activitats d'innovació educativa com una modalitat de formació. En conseqüència, la certificació corresponent als treballs premiats en esta convocatòria s'emetrà per a cada un dels professors o professores participants, segons disposa la mencionada orde.
9.2 En tot cas, es certificarà un màxim de 100 hores.
10. Propietat intel·lectual
Les autores o autors dels treballs premiats es comprometen a cedir gratuïtament i per escrit els drets de reproducció, distribució, comunicació pública i traducció d'estos per al seu exercici per un any des de la concessió del premi, en règim d'exclusivitat, encara que el Consell Escolar Valencià podrà autoritzar la publicació dels treballs premiats per compte dels autors o d'un tercer. Així mateix, es comprometen a elaborar, a petició del Consell Escolar Valencià, les adaptacions necessàries en els documents finals dels projectes coeducatius perquè es puguen publicar totalment o parcialment en el format que el Consell Escolar Valencià considere més adequat.
El document de cessió s'ajustarà al model que figura com a annex V i haurà de ser presentat en el termini de 15 dies a comptar de l'endemà de la publicació de la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de concessió del premi i, si és el cas, al reintegrament del mateix, amb exigència de l'interés de demora.
La formalització de la cessió del dret de reproducció, distribució, comunicació pública i traducció no implica compromís de publicació per part de la conselleria d'Educació.
Un exemplar de cada treball premiat quedarà depositat en el Consell Escolar Valencià.
Així mateix, un exemplar de cada treball premiat quedarà depositat en el CEFIRE corresponent a la zona on desenrotlla la seua activitat docent l'autor o autora, el coordinador o coordinadora.
La documentació i treballs presentats pels sol·licitants podran ser retirats dins dels tres mesos següents a comptar de l'endemà de la publicació de la resolució de la concessió dels premis en el Diari Oficial de la Comunitat Valenciana. La formalització de la petició de retirada de documentació es dirigirà per escrit al president del Consell Escolar Valencià.